Үҫешкән илдәрҙә үлем язаһы алдынан һәр ваҡыт төрлө кимәлдәге оҙайлы суд процесы була, ғәйепләнеүсегә апелляция биреү мөмкинлеге бирелә. Был йыш ҡына хөкөм ҡарары менән уны башҡарыу (йәки ярлыҡау, шулай уҡ хөкөм ителеүселәрҙең башҡа сәбәптәрҙән һәләк булыуы) араһында йылдар, хатта тиҫтәләрсә йылдар үтеүенә килтерә. Мәҫәлән, АҠШ-та (Джорджия штаты) Джек Олдермен ҡатынын 1975 йылдың 14 июнендә 24 йәшендә үлтергән өсөн үлем язаһына хөкөм ителә һәм 2008 йылдың 16 сентябрендә генә 57 йәшендә, 33 йылдан ашыу ваҡыт үткәс кенә язалана. Атып үлтереү билдәләнгән ваҡытта дәүләттең вәкиле тарафынан ғына башҡарыла ала, юғиһә был ғәмәл кеше үлтереү тип һанала һәм закон буйынса язаға тарттырыла. Хәҙерге замандың күпселек дәүләттәрендә үлем язаһы асыҡтан-асыҡ башҡарылмай, йәғни унда закон менән күрһәтелгән кешеләр генә ҡатнашырға хоҡуҡлы.